Diari Oficial de la Generalitat Valenciana


Sumari del DOGV 3615, del 29-10-1999 (1999/9140)

ACORD de 19 d'octubre de 1999, del Govern Valencià, pel qual es declara d'interès comunitari la sol·licitud del senyor Rafael Prats Sabater, en nom i representació de l'entitat mercantil ACILOE, SA, pel procediment extraordinari de l'article 20 de la Llei del Sòl No Urbanitzable, per a la instal·lació d'un parc eòlic a la partida de la Cabrera, polígon 4, parcel·la 1, al terme de Buñol.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3615

Data del DOGV
:   29-10-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/9140


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 19 d'octubre de 1999, del Govern Valencià, pel qual es declara d'interès comunitari la sol·licitud del senyor Rafael Prats Sabater, en nom i representació de l'entitat mercantil ACILOE, SA, pel procediment extraordinari de l'article 20 de la Llei del Sòl No Urbanitzable, per a la instal·lació d'un parc eòlic a la partida de la Cabrera, polígon 4, parcel·la 1, al terme de Buñol. [1999/X9140]
  
El Govern Valencià, en la reunió del dia 19 d'octubre de 1999, adoptà l'acord següent:
  
Antecedents de fet
  
Primer
  
El dia 31 d'octubre de 1997 tingué entrada en la Comissió Territorial d'Urbanisme de València la sol·licitud formulada pel senyor Rafael Prats Sabater, en nom i representació de la mercantil ACILOE, SA, de declaració d'interès comunitari d'una actuació integral consistent en la implantació d'un parc eòlic a la partida de la Cabrera, polígon 4, parcel·la 1, del terme municipal de Buñol, pel procediment extraordinari de l'article 20 de la Llei 4/1992, de 5 de juny, de la Generalitat Valenciana, del Sòl No Urbanitzable.
  
Amb data 25 de novembre de 1997 es va revisar la documentació presentada, i es requerí la persona interessada per tal que la completara.
  
En data 24 de novembre de 1997 es va donar audiència al propi Ajuntament de Buñol com a municipi afectat per l'actuació i als municipis de Siete Aguas i Chiva, aquest darrer amb data 25 de novembre de 1997.
  
El dia 25 de maig de 1998 s'efectuà l'advertència de la caducitat de l'expedient, per al supòsit de no ser completada la documentació en el termini de tres mesos.
  
Amb data 3 de juliol de 1998 es va presentar la documentació sol·licitada al seu dia, i es va procedir a la continuació de l'expedient.
  
Amb data 23 de setembre de 1998, en contestació al requeriment efectuat el 22 de juliol de 1998, tingué entrada l'informe municipal de caràcter favorable a l'actuació.
  
Amb data 5 de novembre de 1997 es va donar adequada intervenció a la Subdirecció Territorial d'Agricultura, Direcció General de Transports de la Conselleria d'Obres Públiques, Urbanisme i Transports (d'ara endavant, COPUT), Conselleria d'Economia i Hisenda, Subdirecció Territorial de Medi Ambient i Servei Territorial d'Indústria, a l'Oficina del Pla de Carreteres de la Direcció General d'Obres Públiques de la COPUT, i a l'Agència Valenciana del Turisme de la Generalitat Valenciana.
  
Amb data 28 de novembre de 1997 es va donar trasllat de la documentació existent en l'expedient a la Direcció General de Desenvolupament Sostenible, Servei de Programació i Avaluació d'Impacte Ambiental de la Conselleria de Medi Ambient, a efectes de l'emissió de la Declaració d'Impacte Ambiental.
  
De tots ells s'han rebut informes:
  
- Agència Valenciana del Turisme de la Generalitat Valenciana, de data 20 de novembre de 1997, pel qual no existeixen objeccions, en no trobar-se entre les activitats regulades per la normativa turística.
  
- Servei Territorial de la Conselleria de Medi Ambient, de data 4 de desembre de 1997 i 6 d'octubre de 1998, en què s'indica que l'actuació afectarà la via pecuària Canyada Reial de la Manxa, o de Conca, i el Mont d'Utilitat Pública núm. 66 denominat Malacara, i resta pendent la resolució del preceptiu expedient d'impacte ambiental, per la qual cosa no haurà de donar-se cap autorització fins que l'expedient esmentat haja estat resolt de forma favorable.
  
- Ajuntament de Buñol, de data 23 de setembre de 1998, de caràcter favorable, des del punt de vista de l'impacte territorial i social. Respecte al possible impacte ambiental, s'indica que hom s'atendrà al que disposa la declaració sol·licitada, per bé que els informes municipals són favorables.
  
- Ajuntament de Buñol, de data 14 d'abril de 1999, pel qual es remet l'acord municipal adoptat amb data 30 de març de 1999, relatiu a la substitució dels deures, cessions i obligacions de l'actuació pel pagament del cost d'execució d'infraestructures públiques addicionals, i se'n va procedir a la quantificació.
  
Segon
  
El dia 27 de novembre de 1998 el conseller d'Obres Públiques, Urbanisme i Transports va resoldre d'admetre a tràmit l'expedient de referència, i s'ordenà el sotmetiment de l'expedient al tràmit d'informació pública pel termini de 20 dies simultàniament amb la convocatòria per a la presentació d'iniciatives alternatives a la desencadenant del procediment.
  
Al respecte es publicaren sengles anuncis en el Diari Oficial de la Generalitat Valenciana, de 12 de gener de 1999, y al diari Las Provincias de 14 de desembre de 1998, i no s'hi ha presentat cap proposta ni al·legació, segons s'acredita en la diligència emesa per la cap de Negociat del Registre dels serveis territorials d'Urbanisme, de 10 de febrer de 1999.
  
Tercer
  
La documentació presentada consta de memòria, avantprojecte de l'actuació, plànols d'informació i ordenació, i estudi d'impacte ambiental.
  
Quart
  
El dia 7 de maig de 1999, la Direcció General de Desenvolupament Sostenible (Conselleria de Medi Ambient) va emetre Declaració d'Impacte Ambiental, en què s'estima acceptable, des del punt de vista ambiental, l'actuació sol·licitada i se la subjecta a certs condicionants.
  
Quint
  
La comissió informativa de la Comissió Territorial d'Urbanisme de València, en data 20 de maig de 1999, va informar favorablement l'aprovació d'aquesta declaració d'interès comunitari, pel procediment extraordinari en sòl no urbanitzable, al terme municipal de Buñol.
  
Sisè
  
El conseller d'Obres Públiques, Urbanisme i Transports va informar favorablement la present declaració d'interès comunitari, mitjançant Resolució de data 18 de juny de 1999.
  
Fonaments de dret
  
Primer
  
Constitueix l'objecte d'aquest expedient l'ordenació i definició de l'ús i aprofitament urbanístic del projecte per a la implantació d'un parc eòlic, sobre una superfície de terrenys de 182.000 m2, que s'emplaça al mont públic núm. 66 de 43 hectàrees i de titularitat municipal.
  
L'activitat consisteix en la instal·lació d'un grup d'aeroturbines per a la producció d'energia elèctrica, i les construccions projectades consisteixen en 42 suports per als aerogeneradors i la construcció d'un centre d'interconnexió.
  
L'actuació l'interès comunitari de la qual se sol·licita, donades les seues característiques, superfície necessària per al desenvolupament de l'actuació superior a 4 hectàrees, constitueix una actuació integral considerada en ella mateixa, que en fa impossible la ubicació a sòls urbans, urbanitzables o aptes per a la urbanització previstos en els planejaments vigents dels municipis de la zona. De forma que la seua ordenació i aprofitament urbanístic s'ha de resoldre en els termes previstos en l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable, per tractar-se d'una activitat industrial d'especial importància que requereix una superfície ocupada superior als quaranta mil metres quadrats, per la qual cosa només pot autoritzar-se'n la implantació en sòl no urbanitzable com una actuació integral a través del procediment extraordinari de declaració d'interès comunitari.
  
Segon
  
Respecte al procediment, s'han observat en aquest cas les prescripcions legals que exigeix la citada Llei de la Generalitat Valenciana, del Sòl No Urbanitzable i la documentació de l'expedient està completa en els termes requerits en l'article 20.2, paràgraf segon, de la referida Llei 4/1992, i la vigent legislació d'impacte ambiental.
  
Tercer
  
L'actuació projectada, per les seues pròpies dimensions, constitueix un element influent en l'estructura territorial. Es pretén realitzar un parc eòlic consistent en la implantació d'un conjunt d'aerogeneradors que utilitza el potencial eòlic de la zona, tot connectant a un transformador que alimenta la línia de tensió mitjana subterrània que està connectada a la resta d'aerogeneradors i a la xarxa pública, mitjançant el corresponent centre de lliurament, mesura i protecció, on podrà cedir l'energia elèctrica generada a la xarxa pública de la companyia distribuïdora.
  
Alhora, les construccions projectades consisteixen en 42 suports per als aerogeneradors i la construcció d'un centre d'interconnexió prefabricat de 24 m.
  
Respecte a la infraestructura elèctrica, les instal·lacions projectades consisteixen en la interconnexió dels aerogeneradors mitjançant línia subterrània de tensió mitjana, que recorrerà tota la zona d'implantació fins el centre d'interconnexió. D'aquest, es projecta la projecció amb la línia aèria de tensió mitjana ja existent dins de la zona d'ubicació del parc eòlic.
  
En la fase final s'instal·laran nous suports.
  
Si bé a tenor d'allò indicat en l'informe municipal l'esmentada incidència en l'ordenació del territori es considera nul·la, donada la classificació del sòl com de no urbanitzable comú, les seues condicions climatològiques i la seua situació allunyada d'elements estructurants de l'autovia, a uns 900 m. de distància, així com el seu distanciament dels nuclis urbans, o el municipi de Buñol, l'actuació esmentada es pot considerar que constitueix un element influent en l'estructura del territori.
  
L'activitat es planteja com una actuació integral, ja que resol per ella mateixa el seu ensamblatge territorial, en què queden previstos i justificats de manera adequada els serveis requerits, sense que supose una sobrecàrrega en la demanda dels serveis generals del municipi de Buñol.
  
Els accessos viaris es realitzaran a través d'un camí existent des de la Carretera N-III fins el camí Alto Gordo, i des d'aquest últim, tot discorrent paral·lelament a la parcel·la fins a la capçalera del parc, d'amplària de 4 m, sent el límit de parcel·la el propi del camí.
  
No caldrà l'abastiment d'aigua per al desenvolupament de l'activitat, i no hi existeixen d'altra banda ni residus ni abocaments.
  
Quart
  
Respecte al règim de deures i cessions, conformement amb l'article 20 de la Llei 4/1992, l'Ajuntament i el promotor han arribat a l'acord de substituir els deures, les obligacions i cessions de l'actuació pel pagament del cost d'execució d'infraestructures públiques addicionals, quantificat en 124.344.655 PTA, que el promotor haurà d'abonar en els anys que s'indiquen i amb la distribució que es recull en el propi acord, des de l'any 2000 fins a l'any 2049; així ha quedat establert en l'acord de 30 de març de 1999, del Plenari de l'Ajuntament de Buñol.
  
Cinquè
  
El Servei Territorial de la Conselleria de Medi Ambient manifesta en la comissió informativa, i posteriorment mitjançant informe de data 2 de juny de 1999, el següent:
  
«L'article 12.2 de la Llei 3/1993, de 9 de desembre, Forestal de la Comunitat Valenciana, estableix que per a l'autorització d'ocupacions que graven els béns inscrits en qualsevol dels catàlegs esmentats (Catàleg de Monts d'Utilitat Pública), sense perjudici del que disposa la legislació bàsica estatal, s'hi requerirà l'autorització prèvia de l'administració, que l'atorgarà si són compatibles amb la naturalesa i les funcions dels béns. La constitució serà sempre per temps determinat, i el període màxim serà fixat reglamentàriament. Els ingressos que es deriven d'aquests conceptes tindran la consideració d'aprofitaments».
  
D'altra banda, l'article 36.1 de la mateixa norma preceptua que «les entitats públiques propietàries de monts o terrenys forestals estan obligades d'invertir, almenys, el 15% de l'import dels aprofitaments en l'ordenació i millora de las masses forestals».
  
A la vista d'açò anterior, es conclou en l'informe esmentat que s'haurà d'invertir el 15% dels ingressos que genere un mont d'utilitat pública en la seua ordenació i millora.
  
Sisè
  
El Govern Valencià és competent per a l'aprovació de l'ordenació i definició de l'ús i aprofitament urbanístic d'aquesta actuació integral, en virtut del que preceptua l'article 20.2 de la Llei 4/1992, de 5 de juny, de la Generalitat Valenciana, sobre Sòl No Urbanitzable.
  
De conformitat amb els preceptes legals esmentats i d'altres de general i pertinent aplicació, i a proposta del conseller d'Obres Públiques, Urbanisme i Transports, el Govern Valencià,
  
ACORDA
  
I. Aprovar definitivament l'ordenació urbanística relativa a l'atribució d'ús i aprofitament sol·licitat per la mercantil ACILOE, SA., d'una actuació integral consistent en la instal·lació d'un parc eòlic, a la parcel·la 1, polígon 4, partida de la Cabrera, en sòl no urbanitzable, del terme municipal de Buñol, com a actuació integral d'interès comunitari a desenvolupar en els termes de l'article 20 de la Llei 4/1992, de 5 de juny, de la Generalitat Valenciana.
  
L'esmentada ordenació i declaració d'interès comunitari, així com l'adjudicació a què fa referència l'apartat II següent, se subjectaran a les condicions especials establertes en aquest acord.
  
L'aprovació de l'actuació integral comportarà implícitament, a efectes expropiatoris, la declaració d'interès social i de la necessitat d'ocupació dels terrenys que, conformement amb el projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'aquesta, la condició de beneficiari de l'expropiació, i correrà a càrrec seu l'abonament dels preus justos a satisfer, amb independència de les obligacions assumides en el procediment d'aprovació de la seua iniciativa.
  
II. Adjudicar l'actuació integral esmentada a favor de l'entitat ACILOE, SA., a la qual s'atorga la legitimació necessària, als efectes de l'article 20 de la Llei 4/1992, de 5 de juny, de la Generalitat Valenciana, per a promoure la instal·lació del parc eòlic esmentat.
  
III. Condicionar i vincular l'adjudicació i legitimació esmentades al fet que el promotor designat complesca i satisfaça, en la seua totalitat, totes les obligacions i càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats ?a favor de l'Ajuntament- per a sufragar actuacions urbanístiques públiques i en l'ordenació i millora del mont públic núm. 66 de titularitat municipal. L'incompliment o la no-satisfacció de les obligacions esmentades determinarà la caducitat d'aquesta adjudicació i, si fa el cas, de la pròpia declaració d'interès comunitari que té per objecte.
  
IV. El promotor haurà de garantir davant de l'Ajuntament de Buñol la correcta i puntual execució de la implantació en què consisteix aquesta actuació integral. La garantia financera i personal de promoció esmentada haurà de prestar-se mitjançant aval, fiança o dipòsit de valors, abans de l'inici de les obres.
  
V. Tots els canvis que es produesquen en la titularitat de la promoció de l'actuació integral necessitarà l'autorització prèvia del Govern Valencià.
  
VI. L'acord d'adjudicació expressat en el precedent apartat II, sense perjudici del que disposa l'apartat III, caducarà si en el termini d'un any, a comptar des de la seua publicació en el Diari Oficial de la Generalitat Valenciana, la persona interessada no ha sol·licitat, en condicions d'obtenir-la, la preceptiva llicència municipal d'obres. Alhora, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació serà emesa, arribat el cas, pel conseller d'Obres Públiques, Urbanisme i Transports, a qui aquest acord confereix les facultats necessàries amb aqueixa finalitat, previ expedient instruït amb l'audiència de la persona interessada i de l'Ajuntament de Buñol. La declaració esmentada, de produir-se, determinaria la suspensió temporal de la declaració d'interès comunitari d'aquesta actuació integral, fins que el Govern Valencià en resolga una nova adjudicació o la seua suspensió definitiva.
  
A més a més de la llicència municipal d'obres esmentada, l'adjudicatari haurà d'obtenir els permisos, les llicències i autoritzacions que siguen necessaris per al lícit exercici de l'activitat.
  
VII. El desenvolupament de l'actuació integral s'ajustarà al projecte presentat pel promotor-adjudicatari, amb la documentació complementària aportada durant la tramitació de l'expedient, tot respectant les condicions fixades per les distintes administracions que han participat en el procediment i, en especial, en la Declaració d'Impacte Ambiental de 7 de maig de 1999. Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació del parc eòlic esmentat.
  
Contra aquest acord, que esgota la via administrativa, es podrà interposar recurs potestatiu de reposició davant del Govern Valencià en el termini d'un mes, comptador des de l'endemà de la seua notificació, d'acord amb el que estableixen els articles 116.1 i 117.1 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua notificació, de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això, sense perjudici que puga exercir qualsevol altre recurs que s'estime oportú.
  
València, 19 d'octubre de 1999
  
El conseller secretari del Govern Valencià,
  
JOSÉ JOAQUÍN RIPOLL SERRANO